b'\n_START_ARTICLE_\nFlorin Bogardo\n_START_SECTION_\nPrimii ani, studii\n_START_PARAGRAPH_\nTat\xc4\x83l lui Florin, Oronzo Bogardo, era de origine italian\xc4\x83 \xc8\x99i era \xc3\xaenscris la baroul din Dr\xc4\x83g\xc4\x83\xc8\x99ani ca avocat. Fratele tat\xc4\x83lui, Alfredo Bogardo (Dr\xc4\x83g\xc4\x83\xc8\x99ani, 1908 - Milano, 1969) a fost jurnalist sportiv \xc8\x99i autor de romane, iar \xc3\xaensu\xc8\x99i tat\xc4\x83l lui Florin, Oronzo Bogardo, a publicat un roman \xc3\xaen 1930._NEWLINE_La v\xc3\xa2rsta de cinci ani, Florin \xc3\xaencepe s\xc4\x83 studieze pianul cu profesoara Cici Manta. La v\xc3\xa2rsta de 17 ani, t\xc3\xa2n\xc4\x83rul deja compune mici lucr\xc4\x83ri \xc3\xaen genuri culte: fantezii \xc8\x99i preludii pentru pian, lieduri, coruri, teme cu varia\xc8\x9biuni \xc8\x99.a._NEWLINE_Studiaz\xc4\x83 la Conservatorul \xe2\x80\x9eCiprian Porumbescu\xe2\x80\x9d din Bucure\xc8\x99ti, sec\xc8\x9bia de compozi\xc8\x9bie. Profesorii lui sunt: Victor Iu\xc8\x99ceanu \xc8\x99i Drago\xc8\x99 Alexandrescu (teoria muzicii \xc8\x99i solfegiu), Gheorghe Dumitrescu (armonie), Myriam Marbe (polifonie), Tudor Ciortea (forme muzicale), Ovidiu Varga \xc8\x99i Octavian Laz\xc4\x83r Cosma (istoria muzicii), Emilia Comi\xc8\x99el (folclor muzical) \xc8\x99i Anatol Vieru (compozi\xc8\x9bie). \xc3\x8en aceast\xc4\x83 perioad\xc4\x83, Bogardo scrie lucr\xc4\x83ri camerale, \xc3\xaentre care \xc8\x99i un cvartet de coarde.\n_START_SECTION_\nActivitate\n_START_PARAGRAPH_\nDebuteaz\xc4\x83 ca autor de muzic\xc4\x83 u\xc8\x99oar\xc4\x83 \xc3\xaen 1963, la Festivalul Na\xc8\x9bional de Muzic\xc4\x83 U\xc8\x99oar\xc4\x83 \xe2\x80\x9eMamaia\xe2\x80\x9d: piesa \xe2\x80\x9eCum e oare?\xe2\x80\x9d, pe un text de Madeleine Fortunescu, este interpretat\xc4\x83 \xc3\xaen concurs de c\xc3\xa2nt\xc4\x83rea\xc8\x9ba Margareta P\xc3\xa2slaru \xc8\x99i ob\xc8\x9bine premiul special al Uniunii Scriitorilor. (Compozi\xc8\x9bia a fost \xc3\xaenregistrat\xc4\x83 la casa de discuri Electrecord pe discul Melodii din Festivalul Mamaia 1963, num\xc4\x83r de catalog EDC 411.) \xc3\x8en 1967, Bogardo \xc3\xae\xc8\x99i \xc3\xaencepe activitatea de c\xc3\xa2nt\xc4\x83re\xc8\x9b, de aici \xc3\xaenainte \xc3\xaenregistr\xc3\xa2nd multe dintre compozi\xc8\x9biile sale \xc3\xaen dou\xc4\x83 variante: cea proprie \xc8\x99i o alta, cu un solist vocal invitat (Mihaela Mihai, Aurelian Andreescu \xc8\x99.a.). A continuat colaborarea cu Margareta P\xc3\xa2slaru compun\xc3\xa2nd dou\xc7\x8e melodii pe textele interpretei ("Ca tine nu e nimeni" \xc8\x99i "Nu-i nimic") sau \xc3\xaencredin\xc8\x9b\xc3\xa2ndu-i alte crea\xc8\x9bii ("S\xc7\x8e nu uit\xc7\x8em s\xc7\x8e iubim trandafirii" - Mamaia 1969, "Casa mea")._NEWLINE_\xc3\x8en 1967, este angajat ca regizor muzical la Radiodifuziunea Rom\xc3\xa2n\xc4\x83. Un an mai t\xc3\xa2rziu, devine membru al Uniunii Compozitorilor \xc8\x99i Muzicologilor din Rom\xc3\xa2nia. Muzicieni precum Mondial \xc8\x99i Coral au \xc3\xaenregistrat la Radiodifuziune cu Florin Bogardo la pupitru, c\xc4\x83tre sf\xc3\xa2r\xc8\x99itul anilor \xc8\x99aizeci (discul Roman\xc8\x9b\xc4\x83 f\xc4\x83r\xc4\x83 ecou al forma\xc8\x9biei Mondial a fost \xc3\xaenregistrat \xc3\xaen secret la Radiodifuziune, \xc3\xaentr-o noapte). Din 1972, Bogardo \xc3\xaencredin\xc8\x9beaz\xc4\x83 aproape toate noile compozi\xc8\x9bii so\xc8\x9biei lui, Stela Enache; cei doi c\xc3\xa2nt\xc4\x83 uneori \xc3\xaen duet._NEWLINE_Compozitorul semneaz\xc4\x83 coloana sonor\xc4\x83 a filmului Bunicul \xc8\x99i doi delicven\xc8\x9bi minori (1976), \xc3\xaen regia Mariei Callas-Georgescu. Va mai scrie muzica a \xc8\x99ase pelicule, toate regizate de Nicolae Corjos: Alo, aterizeaz\xc4\x83 str\xc4\x83bunica (1981), Declara\xc8\x9bie de dragoste (1985), Liceenii (1986), Extemporal la dirigen\xc8\x9bie (1987) etc. Muzica filmului Liceenii este de departe cea mai cunoscut\xc4\x83 coloan\xc4\x83 sonor\xc4\x83 creat\xc4\x83 de Bogardo: ea \xc3\xaensumeaz\xc4\x83 piese instrumentale (\xc3\xaen care predomin\xc4\x83 sintetizatorul), \xc3\xaenl\xc4\x83n\xc8\x9buite prin tehnica leitmotivului, \xc8\x99i celebra compozi\xc8\x9bie \xe2\x80\x9eAni de liceu\xe2\x80\x9d (pe versuri de \xc8\x98a\xc8\x99a Georgescu). \xe2\x80\x9eAni de liceu\xe2\x80\x9d a devenit cu timpul un veritabil imn al liceenilor rom\xc3\xa2ni; piesa a fost \xc3\xaenregistrat\xc4\x83 \xc3\xaen duet de Bogardo \xc8\x99i Stela Enache (dup\xc4\x83 o \xc3\xaencercare nereu\xc8\x99it\xc4\x83 a actorilor din film, tinerii \xc8\x98tefan B\xc4\x83nic\xc4\x83 jr. \xc8\x99i Oana S\xc3\xa2rbu).\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nMuzicianul a fost c\xc4\x83s\xc4\x83torit cu interpreta Stela Enache. Cei doi au doi copii, un b\xc4\x83iat \xc8\x99i o fat\xc4\x83. Conform m\xc4\x83rturisirii so\xc8\x9biei sale, Bogardo era un om foarte discret \xc8\x99i modest, c\xc4\x83ut\xc3\xa2nd \xc3\xaen permanen\xc8\x9b\xc4\x83 s\xc4\x83 se fereasc\xc4\x83 de apari\xc8\x9biile \xc3\xaen public. Era botezat \xc3\xaen rit catolic._NEWLINE_Florin Bogardo a suferit de probleme cardiace timp de mai mul\xc8\x9bi ani. \xc3\x8en august 2009 era internat la Institutul de Boli Infec\xc8\x9bioase \xe2\x80\x9eMatei Bal\xc8\x99\xe2\x80\x9d din Bucure\xc8\x99ti pentru investiga\xc8\x9bii. \xc3\x8en diminea\xc8\x9ba zilei de 14 august a suferit un atac cerebral, iar \xc3\xaen diminea\xc8\x9ba urm\xc4\x83toare a murit._NEWLINE_Florin Bogardo este \xc3\xaenmorm\xc3\xa2ntat la Cimitirul Bellu Catolic, cimitir unde-\xc8\x99i are morm\xc3\xa2ntul un alt mare romantic al muzicii u\xc8\x99oare rom\xc3\xa2ne\xc8\x99ti, compozitorul Dan Iagnov.\n_START_SECTION_\nDistinc\xc8\x9bii\n_START_PARAGRAPH_\nFlorin Bogardo a fost decorat \xc3\xaen anul 2000 de pre\xc8\x99edintele Emil Constantinescu cu Ordinul na\xc8\x9bional Pentru Merit \xc3\xaen grad de Cavaler \xe2\x80\x9epentru realiz\xc4\x83ri artistice remarcabile \xc8\x99i pentru promovarea culturii\xe2\x80\x9d.'